Gedig: KindertuinArgieffoto (Foto: Anerma, Pixabay) Uit: Briewe aan my moeder 3. Kindertuin ek was ŉ kind van twee toe jy my leer hoe name trommel teen die binne-oor vi-ool-tjie py-pie bot-ter-blom het jy geklank kal-koen-tjie bob-be-jaan-tjie met die tong gedoop jy wou dat ek die woorde proe geluid van gousblom ken wat opslaan in September terwyl jy buk en pluk het ek die bossie vasgehou gedink dat blomme orals was soos gras en wind jy’t van die veld vertel kransies uit jou kindertyd gevleg en om my nek gehang vir later gewys hoe mens die sterre aan jou polse bind jy het die taal in blom help bêre op my tong sodat ek sou onthou tjien-ke-rien-tjee se oog is swart of lente is ŉ liggeel suringlap varklelies staan in room en groen- poeierwysters van die ver verlang na ma’s wat afbuk in die son Uit: André P Brink, Groot Verseboek Deel 3